અકસ્માત વિશે માહિતી આપતાં RCF પોલીસ-સ્ટેશનના ઇન્ક્વાયરી ઑફિસર બી. ડી. જાધવે ‘મિડ-ડે’ને કહ્યું હતું કે ‘સેન્ટ્રલ ગવર્નમેન્ટના ઑફિસરનો ૨૧ વર્ષનો દીકરો અક્ષય કુલકર્ણી કાર ચલાવતો હતો. તેણે દામજીભાઈના સ્કૂટરને ટક્કર મારી હતી. ત્યાર પછી તે ત્યાંથી નાસી ગયો હતો. જોકે અમે તેને અડધા કલાકમાં જ પકડી લીધો હતો. અકસ્માત પછી દામજીભાઈ રસ્તા પર કણસી રહ્યા હતા. તેમણે પહેરેલી હેલ્મેટ રોડ પર જ પડી હતી. અમને સમાચાર મળતાં અમે ઘટનાસ્થળે પહોંચી ગયા હતા અને તેમને સાયન હૉસ્પિટલ લઈ ગયા હતા. ત્યાં ડૉક્ટરે તેમને મૃત્યુ પામેલા જાહેર કર્યા હતા.’